題吕季升谷隠堂兼寄居仁
作者：李處權
朝代：宋

paragraphs: 莘野隠於耕，傅巖隱於築。
叔夜隠於鍛，君平隱於卜。
四子隠不同，抗志俱超俗。
夫君無所事，掃迹隠於谷。
優游以卒歲，燕居常慎獨。
方寸湛若水，顔状温比玉。
白璧無瑕玷，幽蘭自芬馥。
插架萬籖書，擁簷千挺竹。
時乘昃月過，自伴微雲宿。
蕭然伏臘餘，尚不愧此屋。
豈曰不願仕，可以速則速。
富貴草頭露，榮華風中燭。
止止理固明，知止乃不辱。
小人無藉在，放浪謝羈束。
衰年廹饑凍，強顔隱於祿。
晚食且徐行，分量初易足。
婆娑一丘壑，雅趣在松菊。
平生喜文字，終恨窘邉幅。
顧聞多種秫，迎寒釀已熟。
更約阮仲容，清談夜更僕。